b'\n_START_ARTICLE_\nSlom\xc5\xa1kov trg, Maribor\n_START_PARAGRAPH_\nSlom\xc5\xa1kov trg je trg v Mariboru, poimenovan po slovenskem \xc5\xa1kofu Antonu Martinu Slom\xc5\xa1ku.\n_START_SECTION_\nZgodovina\n_START_PARAGRAPH_\nDana\xc5\xa1nji Slom\xc5\xa1kov trg se je nekdaj imenoval Kirchenplatz (nem\xc5\xa1ko Cerkveni trg), ime je trg dobil po \xc5\xbeupni cerkvi Sv. Janeza Krstnika. \xc5\xa0ele leta 1859 so trg poimenovali Stolni trg. Tega leta je namre\xc4\x8d \xc5\xa1kof Slom\xc5\xa1ek prenesel sede\xc5\xbe lavantinske \xc5\xa1kofije iz \xc5\xa0t. Andra\xc5\xbea na Koro\xc5\xa1kem v Maribor. V spomin na \xc5\xa1kofa Slom\xc5\xa1ka so trg leta 1991 preimenovali v Slom\xc5\xa1kov trg.\n_START_SECTION_\nLega\n_START_PARAGRAPH_\nOb robu parka, ki so ga nasadili leta 1891, so 100 let zatem postavili spomenik prvemu mariborskemu \xc5\xa1kofu Antonu Martinu Slom\xc5\xa1ku, delo kiparja Martina Dreva. V parku vzbudi pozornost \xc5\xa1e bazen\xc4\x8dek z otro\xc5\xa1ko plastiko, kipcem \xc2\xbbKorleka\xc2\xab, delom kiparja Gabrijela Kolbi\xc4\x8da. Okoli cerkve je bilo neko\xc4\x8d mestno pokopali\xc5\xa1\xc4\x8de, kjer je bilo pokopanih mnogo znamenitih mariborskih dru\xc5\xbein. Nagrobniki so se ohranili in so danes vzidani v zunanjo steno cerkve. V bli\xc5\xbeini je \xc5\xa1e nagrobna plastika le\xc5\xbee\xc4\x8dega leva iz rimske dobe, iz 1. ali 2. stoletja na\xc5\xa1e ere. Menda so ga na\xc5\xa1li pri vasi Star\xc5\xa1e v dravski strugi. _NEWLINE_Ovalno privzdignjeno plo\xc5\xa1\xc4\x8dad na trgu s kamnitimi stebri\xc4\x8dki in piramidalnimi hrasti je leta 1938 zasnoval slovenski arhitekt Jo\xc5\xbee Ple\xc4\x8dnik, arhitekt Branko Kocmut pa je uredil celotni trg po njegovi zasnovi 30 let kasneje. Trg je obkro\xc5\xbeen z mogo\xc4\x8dnimi stavbami sede\xc5\xbea mariborske univerze, mariborske po\xc5\xa1te v kateri je bila neko\xc4\x8d bolni\xc5\xa1nica, in Slovenskega narodnega gledali\xc5\xa1\xc4\x8da. _NEWLINE_Stavba mariborske po\xc5\xa1te je postavljena na kraju, kjer so bili neko\xc4\x8d mestna ubo\xc5\xbenica, cerkev sv. Duha, dekli\xc5\xa1ka \xc5\xa1ola in bolni\xc5\xa1nica. Na nekdanjo bolni\xc5\xa1nico, me\xc5\xa1\xc4\x8danski \xc5\xa1pital, ki ga je leta 1348 ustanovil mestni pisar Benedikt Mother, opozarja spominska plo\xc5\xa1\xc4\x8da na stavbi. V opu\xc5\xa1\xc4\x8deni cerkvi sv. Duha, ki je stala na vogalu ulice, je v prvi polovici 19. stoletja delovalo gledali\xc5\xa1\xc4\x8de, nato pa dekli\xc5\xa1ka \xc5\xa1ola vse do leta 1891, ko so stavbo zaradi gradnje sedanjega po\xc5\xa1tnega poslopja podrli._NEWLINE_Na sredini Slom\xc5\xa1kovega trga stoji Stolna cerkev, ki je bila zgrajena v prvi polovici 12. stoletja kot triladinjska bazilika v slogu romanike.'